Lähdevettä vuosikymmenet myynyt yrittäjä menetti elämäntyönsä, koska lähdevesi haisee bensalle.

- On vahva epäily, että pilaantuminen johtuu naapuritontille läjitetystä maa-aineksesta, sanoo Tuus-Lähde Oy:n omistaja Terttu Hellgrén.

Yrittäjä Terttu Hellgrén on pullottanut Tuus-Lähteen vettä 32 vuoden ajan asiakkailleen Tuusulan Uusikylän tontillaan. Viime viikon perjantaina yrittäjän maailma romahti.

- Kun perjantaina aloitin työt, olin aistivinani vedessä bensan makua. Säikähdin valtavasti.

Yrittäjä mietti, voiko makuhaitta johtua hänen käyttämästään muovimukista, mutta viikonloppuna käymään tulleet aikuiset lapset vahvistivat pelon.

- Lapset sanoivat lauantaina, että vesi maistuu ja haisee bensalle.

Maata rakennustyömaalta

Hellgrénin naapuritontille on viime vuoden kevään jälkeen läjitetty autokuormittain maata.

- Tyttären kanssa kävimme naapurissa kysymässä, mistä maa-ainekset on tuotu. Naapuri sanoi, että kaverin kaverin työmaalta, joka on Hyrylän keskustassa.

Hellgrén lähetti välittömästi veden tutkittavaksi MetropoliLabiin. Tulokset vahvistivat sen, minkä saattoi haistaa ja maistaa. Vedestä löytyi yhdisteitä, jotka ovat peräisin bensiinistä, dieselistä sekä moottoriöljystä. Hellgrén epäilee, että läjitetty maa on tuotu Hyrylästä rakennustyömaalta, jonka tontilla oli vuosia sitten bensa-asema.

Hellgrén teki maanantaina rikosilmoituksen pohjaveden pilaamisesta.

- Vesi tutkittiin edellisen kerran maaliskuussa, ja tulokset olivat huippuluokkaa. Silloin maa oli jäässä, yrittäjä kertoo ja miettii, ovatko haitta-aineet päässeet pohjaveteen läjitetystä maasta maan sulamisen jälkeen.

Aktiivinen suojelija

Hellgrén muutti perheineen Pursutien tontille 1980-luvun alussa. Tontilla oli lähde, josta perhe sai juomavetensä ja josta tuli myös perheen tulonlähde.

- Se oli ihana sattuma, yrittäjä muistelee lähteen löytymistä.

Sittemmin Hellgrén on suojellut lähdettä ja estänyt useammankin sellaisen hankkeen toteutumisen, joka uhkasi tontin pohjavesialuetta. Vuonna 2011 hän yritti laajentaa yritystään viedäkseen lähdevettä mm. Japaniin, mutta kunta ei myöntänyt lupaa rakentaa uutta pullottamoa. Sen sijaan hän sai neuvon vaurastua rakentamalla tontilleen paritalon. Yrittäjä arvosti lähdettään enemmän.

Kun naapuritontille alettiin kuormata maata, Hellgrén huolestui ja lähetti asiasta kirjeen kuntaan. Hän allekirjoitti kirjeensä nimimerkillä, koska arvelee suojelutaisteluidensa vuoksi olevansa huonossa maineessa kunnassa.

- Olen ollut jo vuosia hyvin pettynyt Tuusulan terveysviranomaisten toimintaan, hän toteaa nyt.

Vedestä löytyneet yhdistemäärät eivät ole vaaraksi terveydelle, mutta haisevaa lähdevettä ei voi myydä. Hellgrénin yritys on umpikujassa.

- Olen pienyrittäjä, ja elämäntyöni on tuhoutunut. En tiedä, miten selviän.

Terttu Hellgrén suree elämäntyönsä tuhoutumista. Hän toimitti lähdevettä mm. Tuusulan terveyskeskukselle. JOHN PALMÉN

Tuus-Lähteen pienestä pumppaamosta lähti vettä myyntiin 32 vuoden ajan. Nyt vesi on pilalla. JOHN PALMÉN